Σουπιές λεμονάτες με μάραθα
Μια ενδιαφέρουσα παραλλαγή στις κλασικές σουπιές με σπανάκι. Χρησιμοποιούμε και μια σταλιά από το μελάνι τους, για τη γλύκα και την τσαχπινιά.
1 κιλό σουπιές, πλυμένες, καθαρισμένες, από τις οποίες κρατάμε, αν θέλουμε, και 1 σακουλάκι με μελάνι (αν δεν έχει να μας δώσει ο ψαράς μελάνι σουπιάς, βρίσκουμε συσκευασμένο σε φακελάκια σε παντοπωλεία και deli) , 4 κρεμμυδάκια φρέσκα, ψιλοκομμένα , 2 μάτσα μάραθος, ψιλοκομμένα , χυμός και ξύσμα από 1/2 λεμόνι , 50 ml ελαιόλαδο , αλάτι, πιπέρι φρεσκοτριμμένο , πράσινες ελιές τσακιστές, προαιρετικά
Κόβουμε τις σουπιές σε λωρίδες και τα πλοκάμια τους σε μικρά κομμάτια. Τα βάζουμε σε κατσαρόλα χωρίς λάδι, σε μέτρια φωτιά, για να βγάλουν τα ζουμιά τους, για περίπου 5 λεπτά. Μόλις εξατμιστούν τα πολλά υγρά, προσθέτουμε το ελαιόλαδο και σοτάρουμε για 2-3 λεπτά. Προσθέτουμε τα φρέσκα κρεμμυδάκια και συνεχίζουμε το σοτάρισμα για άλλα 5 λεπτά. Προσθέτουμε τα μάραθα και αλατοπίπερο και ανακατεύουμε για 4-5 λεπτά ή μέχρι να μαραθούν τα μάραθα. Προσθέτουμε 1 φλιτζάνι ζεστό νερό και το μελάνι. Σκεπάζουμε την κατσαρόλα και μαγειρεύουμε το φαγητό σε μέτρια φωτιά για περίπου 15 λεπτά, μέχρι να μαλακώσουν οι σουπιές και να μείνουν με το λάδι τους. Στο τέλος, προσθέτουμε τον χυμό και το ξύσμα του λεμονιού και, αν θέλουμε, και τις ελιές.
Λεμόνι,Μάραθος,Σουπιές